J. Rusnák, poslanec: ():
Ako povedal poslanec František Mikloško, za štyri roky sa veľa vecí zmenilo. Zmenilo sa aj to, že ja dneska v premiére si nasadím okuliare, čiže majte ku mne trpezlivosť, jednoducho zrak sa mi horší. Vážený pán prezident, vážený pán predseda parlamentu, vážený pán predseda vlády, členovia vlády, kolegyne, kolegovia poslanci, milí hostia, Národná rada Slovenskej republiky končí svoje druhé volebné obdobie. Pri tejto príležitosti mi dovoľte v mene poslancov Slovenskej demokratickej koalície zamyslieť sa nad poslednými štyrmi rokmi v činnosti nášho poslaneckého klubu a v živote slovenského parlamentu. Uplynulé roky neboli jednoduché pre občanov tejto krajiny ani pre nás zákonodarcov. Verejnosť nie vždy pozitívne hodnotila našu činnosť. Pripusťme, že negatívne vnímanie Národnej rady bolo niekedy aj odôvodnené. Ústavný činiteľ musí rešpektovať to, že sú naňho kladené najvyššie nároky. Musím však podčiarknuť, že treba rozlišovať, aj tu platí, že negatívne vnímaná činnosť niekoľkých jednotlivcov je občas vnímaná pozornejšie ako každodenná mravenčia práca desiatok ďalších. Myslím, že väčšina z nás, čo sedíme v tejto poslaneckej snemovni, pristúpila k mandátu zverenému v slobodných voľbách zodpovedne. Rád a s čistým svedomím konštatujem, že k nim patrili aj naši poslanci, poslanci v klube Slovenskej demokratickej koalície. Poslanci SDK sa pri svojej práci snažili nesklamať dôveru občana. Spoločne sme sa snažili vystupovať korektne, zodpovedne, a tak prispievať k stabilite vlády Mikuláša Dzurindu, s ktorou sme v spolupráci priviedli našu vlasť pred brány Severoatlantickej aliancie a Európskej únie. Poslanecký klub SDK bol najväčšou oporou vlády v Národnej rade. V tejto svojej činnosti vydržal napriek nepriaznivým predpovediam celé štyri roky. Vydržal, a tak prispieval k stabilite vo vládnej koalícii, v parlamente aj napriek tomu, že zo všetkých poslaneckých klubov prešiel snáď najstrastiplnejším vývojom. Nachádzali sme a našli sme ochotu a schopnosť načúvať jeden druhému. Za uplynulé štyri roky sme v tomto parlamente spolu s ďalšími stranami vládnej koalície prešli veľký kus cesty. Ozdravili sme ekonomiku, vytvorili sme ekonomické prostredie, ktoré je neporovnateľné so stavom, aký tu vládol, keď tento parlament ešte len začínal svoju činnosť. Umožnili sme občanom priamu voľbu prezidenta. Kým na začiatku tohto volebného obdobia bolo miesto v tejto snemovni pre prezidenta republiky prázdne, dnes demokraticky zvolený prezident republiky sedí s nami v tejto snemovni a ústavná kríza spred štyroch rokov, keď sme boli viac ako rok bez hlavy štátu, sa nemôže opakovať. Vďaka dohodám, ale aj nevyhnutným kompromisom sa nám podarilo uviesť do života rozsiahlu novelu Ústavy Slovenskej republiky, ktorá odstránila mnohé deformácie v našom politickom a ústavnom systéme. Tento parlament schválil reformu verejnej správy a rekordné množstvo zákonov nevyhnutných na náš vstup do Európskej únie. Keď išlo o spoločný cieľ, vždy sme sa vedeli dohodnúť. Dnes môžeme povedať, naša vlasť je na správnej ceste, táto krajina, naše Slovensko, je len kúsok od brán Severoatlantickej aliancie a Európskej únie. Položili sme základy budúcej prosperity. Práve toto ma napĺňa vierou, že v budúcnosti bude druhé volebné obdobie Národnej rady hodnotené priaznivejšie ako v súčasnosti a že budúcnosť bude vnímavejšia na úlohy, pred ktorými sme po roku 1998 stáli, a na to, čo sme spolu urobili. Poslanecký klub SDKÚ bude pokračovať v tejto ceste aj v treťom volebnom období. Som presvedčený, že spolu s ďalšími partnermi v budúcej vláde zabezpečíme kontinuitu a urobíme ten posledný krôčik do bezpečného a prosperujúceho sveta. Dovoľte mi poďakovať sa všetkým, ktorí nám pri našom neľahkom poslaní pomáhali a vychádzali v ústrety. Chcem sa poďakovať za prácu môjmu predchodcovi, mrzí ma, že tu nie je, bývalému predsedovi poslaneckého klubu SDK Romanovi Kováčovi. Poslancom zo strán vládnej koalície ďakujem za nie vždy ľahkú spoluprácu. Aj u opozície musím oceniť podporu mnohých integračných zákonov. Rovnako ďakujem aj zamestnancom Národnej rady, ktorí nám svojou prácou umožnili každodennú poslaneckú činnosť. Najväčšia vďaka však patrí všetkým občanom Slovenskej republiky, ktorí trpezlivo znášali pre nich nie vždy ľahké štyri roky. Oni budú tými konečnými posudzovateľmi správnosti našich krokov a oni rozhodnú, kto z nás si získa dôveru a zasadne do týchto lavíc aj v ďalšom volebnom období. Im želám veľa síl pri prekonávaní každodenných problémov a starostí. Prajem im veľa chuti do práce, mnoho odvahy zmeniť svoj malý svet k lepšiemu, pretože len každodennou činnosťou miliónov slobodných ľudí vzniká budúca prosperita národa. Ďakujem za pozornosť. (Potlesk.) J. Migaš, predseda NR SR: Ďakujem poslancovi Rusnákovi. Teraz dávam slovo predsedovi poslaneckého klubu Hnutia za demokratické Slovensko pánu poslancovi Tiborovi Cabajovi. Nech sa páči, pán poslanec.